b"\n_START_ARTICLE_\nBritanis\n_START_PARAGRAPH_\nBritanis (angl. britannium), britani\xc5\xa1kasis metalas (angl. Britannia metal)\xc2\xa0\xe2\x80\x93 piuterio (angl. pewter) tipo lydinys, m\xc4\x97gstamas d\xc4\x97l sidabrin\xc4\x97s spalvos. Da\xc5\xbeniausiai j\xc4\xaf sudaro 92% alavo, 6% stibio ir 2% vario._NEWLINE_Britanis pirm\xc4\x85 kart\xc4\x85 pagamintas 1769 ar 1770\xc2\xa0m. J\xc4\xaf i\xc5\xa1rado D\xc5\xbeeimsas Vikersas (James Vickers). Lydinys prad\xc5\xbeioje, kol j\xc4\xaf pagal sutart\xc4\xaf gamino \xc5\xa0efildo gamintojai Ebenezeris Henkokas (Ebenezer Hancock) ir Ri\xc4\x8dardas D\xc5\xbeesopas (Richard Jessop), vadintas angl. Vickers White Metal 'Vikerso baltasis metalas'. 1776\xc2\xa0m. lydin\xc4\xaf \xc4\x97m\xc4\x97 gaminti pats Vikersas, kuris buvo jo gamybos licencijos savininkas iki mirties 1809\xc2\xa0m. Tada kompanija atiteko jo s\xc5\xabnui D\xc5\xbeonui ir \xc5\xbeentui Elijai Vestui (Elijah West). 1836\xc2\xa0m. kompanija buvo parduota D\xc5\xbeono Vikerso s\xc5\xabn\xc4\x97nui Ebenezeriui Steisiui (Ebenezer Stacey; Hannah Vickers ir John Stacey s\xc5\xabnus)._NEWLINE_Britanis yra specifin\xc4\x97 piuterio atmaina, kuriai rinkodaros sumetimais suteiktas savas pavadinimas prekinis \xc5\xbeenklas. Britanis kartais vadinamas angl. Britannia Ware. Pranc\xc5\xabzijoje gaminamas britanis vadinamas pranc. m\xc3\xa9tal argentin ar Minofor._NEWLINE_Gaminiai i\xc5\xa1 britanio da\xc5\xbeniau tekinami, negu liejami. Britanis lydosi +255\xc2\xa0\xc2\xb0C temperat\xc5\xabroje._NEWLINE_1846\xc2\xa0m. buvo sukurta elektrocheminio dengimo sidabru technologija, nuo tada britanis pla\xc4\x8diai imtas naudoti kaip pamatinis metalas sidabru dengtiems stalo \xc4\xafrankiams ir kitiems nam\xc5\xb3 reikmenims. Angl\xc5\xb3 kalboje naudojama santrumpa EPBM, kuri rei\xc5\xa1kia angl. electroplated Britannia metal 'elektrochemi\xc5\xa1kai dengtas britanis'. Dengtas britanis paprastai buvo naudotas kaip pigesnis sidabru dengto naujasidabrio (EPNS angl. electroplated nickel silver ' 'elektrochemi\xc5\xa1kai dengtas naujasidabris'), kuris tvirtesnis u\xc5\xbe britan\xc4\xaf, pakaitalas._NEWLINE_I\xc5\xa1 britanio gaminamos kasmet \xc4\xafteikiamos Oskar\xc5\xb3 statul\xc4\x97l\xc4\x97s. Jos gaminamos i\xc5\xa1 britanio ir dengiamos auksu_NEWLINE_Britanis (kitaip britani\xc5\xa1kasis metalas) neturi b\xc5\xabti painiojamas su Britanijos sidabru, didelio grynumo sidabro lydiniu."